Projektas

LIETUVOS RESPUBLIKOS

PROKURATŪROS ĮSTATYMO NR. I-599 12, 24, 43, 45, 60 STRAIPSNIŲ PAKEITIMO

ĮSTATYMAS

2014 m. d. Nr.

Vilnius

1 straipsnis. 12 straipsnio pakeitimas

Pakeisti 12 straipsnio 6 dalį ir ją išdėstyti taip:

„6. Prokuroras, sulaikytas be tarnybinio pažymėjimo, turi būti nedelsiant paleistas, kai nustatomas jo statusas. Ši nuostata netaikoma, kai prokuroras yra užkluptas darantis administracinį teisės pažeidimą ar tuoj po jo, nusikalstamą veiką ar tuoj po jos arba kai dėl jo padarytos nusikalstamos veikos yra pradėtas ikiteisminis tyrimas.“

2 straipsnis. 24 straipsnio pakeitimas

1. Pakeisti 24 straipsnio 1 dalį ir ją išdėstyti taip:

„1. Prokurorų tarnybos sąlygas ir tvarką nustato šis ir kiti įstatymai.“

2. Pakeisti 24 straipsnio 4 dalį ir ją išdėstyti taip:

„4. Prokuratūros valstybės tarnautojų tarnybos sąlygas ir tvarką nustato Lietuvos Respublikos valstybės tarnybos įstatymas (toliau – Valstybės tarnybos įstatymas).“

3 straipsnis. 43 straipsnio pakeitimas

Pakeisti 43 straipsnio 3 dalį ir ją išdėstyti taip:

„3. Iš prokuroro, nušalinto nuo pareigų, nedelsiant paimami tarnybinis ginklas, šaudmenys, tarnybinis pažymėjimas, prokuroro ženklas ir proceso dokumentai.“

4 straipsnis. 45 straipsnio pakeitimas

Pakeisti 45 straipsnio 7 dalį ir ją išdėstyti taip:

„7. Prokurorą atleidžiant iš tarnybos arba išbraukiant iš Prokurorų pareigybių sąrašo, paimami jo tarnybinis ginklas, šaudmenys, asmens apsaugos priemonės, tarnybinis pažymėjimas, prokuroro ženklas, proceso dokumentai ir jam patikėtas prokuratūros turtas.“

5 straipsnis. 60 straipsnio pakeitimas

1. Pakeisti 60 straipsnio 1 dalį ir ją išdėstyti taip:

„1. Prokurorų atributai yra prokuroro mantija su simboliu – Lietuvos valstybės herbu, jo tarnybinis pažymėjimas, prokuroro ženklas, garbės ar kiti pasižymėjimo ženklai. Prokuroro mantijos, prokuroro ženklo, garbės ar kitų pasižymėjimo ženklų išdavimo ir naudojimo tvarką nustato generalinis prokuroras. Tarnybinio pažymėjimo išdavimą nustato Valstybės tarnybos įstatymas.“

2. Pakeisti 60 straipsnio 2 dalį ir ją išdėstyti taip:

„2. Prokuroro asmens tapatybę patvirtina ir teisę veikti pagal įstatymus suteikia tarnybinis pažymėjimas ir prokuroro ženklas.“

6 straipsnis. Įstatymo įsigaliojimas

Šis įstatymas įsigalioja 2015 m. liepos 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas